De padrinos ed independientes

Da Lucas Simeon

Cura che jau hai cumenzà mes viadi a l'America latina avev' jau mias visiuns tge che savess uschia capitar en quel temp. Vegnir malsaun, avair in accident, vegnir engulà...ma che jau vegniss padrin d'in uffant peruan n'avess jau mai m'imaginà. Ma nunspetgà e spert capità.

Batten+
Mes geniturs ospitants èn bab e mamma da trais figlias. La giuvna è 10 onns veglia ma betg anc battegiada. Ils geniturs vulevan laschar la decisiun als uffants. Ussa ha Brenda sa decidì per la religiun cristiana ed ils 26 da november era l'emprima communiun. Natiral na datti nagina communiun senza batten uschia che lez è vegni fixà sin ils 25 da november. Jau era fitg surstà cura che mamma Vela m'ha dumandà da vegnir padrin e jau hai duvrà in zichel temp da reponderar surtut perquai ch'ins na sgola gea betg mintga di uschè spert a Peru per visitar sia figliola. Ha jau hai tuttina detg gea.

A Peru na vegn'ins però betg padrin simplamain uschia. Ins sto visitar seminaris da preparaziun - in per la communiun ed in per il batten. Senza seminari, nagin batten. Uschia s'èn scuntrads tut ils papas, mammas, madrinas e padrinos ina dumengia damaun en l'aula da la chasa da la plaiv. I suondan sis uras discussiuns, chanzuns, discussiuns, discussiuns, chanzuns, discussiuns, discussiuns ... Igl n'è betg mo vegni discutà davart dumondas religiusas, mabain er communas. La discussiun la pli animada è vegnida manada davart la dumonda tgi che dastga fotografar la ceremonia sco paparazzi uffizial e surtut per tge pretsch ch'ils maletgs dastgan vegnir vendids.

Jau pensava che Brenda saja cun ses 10 onns per bler la pli veglia tar il batten, ma jau m'hai trumpà. Generalmain vegnan ils uffants qua battegiads bler pli tard. I deva intgins uffants da sia vegliadetgna, inclusiv ina matta, la quala avess - tenor vestgì e cumparsa - tgunsch pudì vegnir manada a l'altar da nozzas. La media da vegliadetgna è però tar 4-5 onns.

Tut il ritus - che n'èn betg grond different dal noss - èn vegni documentads sin video. Vus vesais damai: betg mo Montesinos, mabain tut ils Peruans han in'amur tut speziala da francar il preschent sin bindel visual. A propos Montesinos: I vegn sminà che ses raps n'èn betg mo vegnids duvrads per affars obscurs sco vendita d'armas e drogas. Na, ina part da la facultad duess er esser vegnida a bun a la politica da scolaziun, el duai numnadamain avair finanzià il studi da la figlia da Fujimori als stadis unids. Sche quai n'è betg in bun padrin ...

Mintgadi en il spital
Ussa vegni però ura d'as raquintar dapli da la medischina. Mes emprim mais sin la chirurgia mujeres è vegnì encurunà da mia emprima Appendectomia prophylactica (amputaziun dal begl tschorv) - in dessert tut spezial. Suenter ha jau midà a la pediatria. Sco vus vesais vegnan mes pazients adina pli pitschens e quel trend ha cuntinuà. Cun paisas da sut 2 kilos pens jau ch'il fund da la val saja cuntanschì.
Ma enavos tar ils gronds pitschens. Las trais emnas en la pediatria generala eran fitg interessantas. Il motiv principal per la ospitalisaziun era - sco savessi esser auter - memia pauc nutriment, accumpagnà da diarrea ed d'infecziuns da la via respiratoria sin la glista da hits.

Sper hepatitis, tuberculosa e dystrophia dals musculs sa chattan er uffants cun defurmaziuns en ils letgs dal ospital. Quels uffants han per il solit ina trista sort, cunquai ch'els vegnan savens sbittads da lur geniturs. Els vegnan alura battegiads qua en il spital sin il num Honorio u Honoria suenter il famus psichiater Honorio Delgado che ha dà ses num a quel spital. La mendra istorgia è capitada a quel Honorio ch'è vegnì chattà sco uffant saun e frestg en in satg da plastic sin via. E sche jau discur da via manegia jau il vial nua ch'ils autos passan. Damai è vegnì giavischà ch'il proxim vehichel va sur el ora. EI è però vegni salvà e purtà en il spital nua ch'el ha chattà diversas infecziuns, producì in chau d'aua ch'è pli tard alura puspè sa normalisà ma che ha laschà enavos in deficit neuralgic.

Arequipa e l'UNESCO
Ha uss puspè tar temas locals. La davos'emna era in grond di per la citad d'Arequipa. Sia citad veglia è vegnida auzada en l'olimp dals monuments culturals mundials da l'UNESCO. Finalmain han els cuntanschì il medem status sco Lima e Cusco. Il plaschair era grond, surtut er tar il president da la citad che ha demussà quai cun in bogn en il bigl sin la Plaza de Armas.

Jau hai gia raquintà ch'i dettia in spezial pass dad Arequipa. Ussa sun er jau indigen en la republica independiente de Arequipa suenter che jau hai emplenì uschè in pass. Però èsi in pass in zichel spezial che vul savair dapli ch'ils normals. Uschia vegn per exempel er dumandà la grondezza dals chalzers, quels ch'èn maridads ston dar en il dumber da las camaratas ch'els han gì avant che maridar ed uschia van las dumonda adina dapli en ils detagls ... Sco ch'i para, han els evaluà mai dign dad esser vischin da questa citad.

Damai: Con muchos saludos deI Arequipeno Lucas. Fin a la proxima.